DÔVODOVÁ SPRÁVA

Všeobecná časť:

	Návrh zákona, ktorým sa mení a dopĺňa zákon č. 154/2001 Z.z. o prokurátoroch a právnych čakateľoch prokuratúry v znení zákona č. 669/2002 Z.z. sa predkladá na ústavné prerokovanie na základe bodu E.1. uznesenia vlády Slovenskej republiky č. 444 z 5. júna 2003.

	Účelom navrhovanej právnej úpravy je znížiť nárokovosť mzdových výdavkov na štátny rozpočet v roku 2004, a to odňatím ďalšieho platu prokurátorom za mesiac máj roku 2004.

	Vláda svojím uznesením č. 444 z 5. júna 2003 odporučila generálnemu prokurátorovi predložiť v termíne do 30. júna 2003 na rokovanie vlády návrh novely zákona č. 154/2001 Z.z. o prokurátoroch a právnych čakateľoch prokuratúry s cieľom neuplatniť v roku 2004 ďalší plat za mesiac november.

	Nárok prokurátorov na ďalší plat za mesiac november ustanovil § 15 zákona NR SR č. 66/1994 Z.z. o platových pomeroch prokurátorov a právnych čakateľov prokuratúry Slovenskej republiky. Táto právna úprava bola nahradená ustanovením § 106 zákona č. 154/2001 Z.z. o prokurátoroch a právnych čakateľoch prokuratúry, na základe ktorej s účinnosťou od 1. januára 2003 mali patriť prokurátorom dva ďalšie platy, a to za mesiac máj a za mesiac november s tým, že prokurátori stratia právo na priznanie odmeny za splnenie mimoriadnej úlohy alebo osobitne významnej úlohy. Na základe zákona č. 669/2002 Z.z. o platových pomeroch prokurátorov v roku 2003 a o zmene zákona č. 154/2001 Z.z. o prokurátoroch a právnych čakateľov prokuratúry sa posunula účinnosť § 106 zákona č. 154/2001 Z.z. na 1. január 2004 s tým, že v roku 2003 prokurátorom patrí iba jeden ďalší plat, a to za mesiac november a že v roku 2003 je možné prokurátorom priznať odmenu za splnenie mimoriadnej úlohy alebo osobitne významnej úlohy.

	Z uvedeného je zrejmé, že ustanovenie § 106 zákona č. 154/2001 Z.z. o prokurátoroch a právnych čakateľoch prokuratúry, ktoré priznáva prokurátorom nárok na dva ďalšie platy, malo nadobudnúť účinnosť 1. januára 2004. Ak sa znovu posunie jeho účinnosť o jeden rok, teda na 1. január 2005 a v zmysle uznesenia vlády sa prokurátorom neprizná ďalší plat za mesiac november, podľa platnej právnej úpravy im zostane nárok iba na jeden ďalší plat, a to za mesiac máj. Jednou z podmienok na priznanie ďalšieho platu za mesiac máj je vykonávanie funkcie prokurátora v rozsahu aspoň 75 služobných dní, čo je správne, ak ďalší plat je priznávaný polročne. V čase, keď prokurátori mali v kalendárnom roku nárok iba na jeden ďalší plat, a to za mesiac november, jednou z podmienok na jeho priznanie bolo vykonávanie funkcie prokurátora v rozsahu aspoň 180 služobných dní. Táto podmienka je objektívnejšia, ak ide o priznanie len jedného ďalšieho platu v kalendárnom roku. Z uvedeného dôvodu bol tento návrh zákona zaslaný na pripomienkové konanie v dvoch alternatívach. V I. alternatíve sa navrhovalo, aby prokurátori stratili nárok na ďalší plat za mesiac máj a nie za mesiac november. Znenie II. alternatívy rešpektovalo uznesenie vlády a nepriznávalo prokurátorom plat za mesiac november. Z legislatívno-technického hľadiska bolo potrebné posunúť účinnosť § 106 o jeden rok a nárok na ďalší plat už či za mesiac november alebo máj vyjadriť v osobitnom prechodnom ustanovení. Väčšina pripomienkujúcich subjektov i Legislatívna rada vlády Slovenskej republiky podporili prijatie I. alternatívy. Preto sa návrh zákona predložil na rokovanie vlády Slovenskej republiky bez alternatív. Okrem toho, strata nároku na jeden ďalší plat na základe platnej právnej úpravy sa navrhovala kompenzovať zachovaním doterajšej zákonnej možnosti priznať odmenu za splnenie mimoriadnej úlohy alebo osobitne významnej úlohy s cieľom ustanoviť aspoň možnosť zachovať platové pomery prokurátorov na úrovni roku 2002 a 2003. Na základe pripomienky Legislatívnej rady vlády Slovenskej republiky bolo znenie § 265b z návrhu zákona vypustené.

	Napriek uvedenému, Generálna prokuratúra Slovenskej republiky nesúhlasí s navrhovanou právnou úpravou, ktorá je v rozpore s ústavným princípom právnej istoty. 

	Ďalšie znižovanie statusového postavenia prokurátorov je pre generálnu prokuratúru neprijateľné a odporuje medzinárodným dokumentom, napríklad bodu 5d. Odporúčania Rady Európy členským štátom Rec(2000)19 o postavení prokuratúry v systéme trestného súdnictva prijatého Výborom ministrov Rady Európy 6. októbra 2000, podľa ktorého "štáty sa majú postarať o to, aby zákon zaručil prokurátorom na výkon ich funkcie primerané podmienky, najmä postavenie, odmeňovanie a dôchodok v súlade s dôležitosťou vykonávaných funkcií, ako aj primeraný vek odchodu do dôchodku". Z dôvodovej správy k tomuto odporúčaniu vyplýva, že "pokiaľ ide o štatút, odmeňovanie a dôchodok, mali by byť stanovené s ohľadom na potrebu zabezpečiť istú rovnováhu medzi sudcami a prokurátormi, ktorí napriek rozličnej povahe svojich úloh, spoločne tvoria systém trestného súdnictva. Okrem toho, materiálne podmienky pri výkone funkcií musia odrážať vážnosť a dôstojnosť postavenia, ako aj rešpekt, ktorý sa k nemu viaže. Nakoniec, zlepšenie podmienok prokurátorov niektorých členských štátov by malo mať takú povahu, ktorou by sa dalo zabrániť odchodu prokurátorov do súkromnej sféry, čo pozorujeme v strednej a východnej Európe.".

	Rada prokurátorov Slovenskej republiky a prokurátorské rady zásadne odmietajú prijatie navrhovanej právnej úpravy. Ide o reštriktívne opatrenie z hľadiska štátneho rozpočtu s bezvýznamným dopadom a navyše, sú tu závažné pochybnosti o ústavnosti takejto právnej úpravy. Neprijať návrh zákona  odporúča aj Najvyšší súd Slovenskej republiky, podľa názoru ktorého je v rozpore s Ústavou Slovenskej republiky.

	Nesúhlas Generálnej prokuratúry Slovenskej republiky s prijatím navrhovanej právnej úpravy podporujú ostatné prokuratúry, Ministerstvo spravodlivosti Slovenskej republiky a Slovenský odborový zväz verejnej správy, ktorý navrhované opatrenia považuje za kontraproduktívne k zámerom vlády zefektívniť boj s trestnou činnosťou, korupciou a organizovaným zločinom.

	Slovenský odborový zväz verejnej správy pripomína, že uznesenie vlády č. 444 z 5. júna 2003 je v rozpore s verejným prísľubom predsedu vlády Mikuláša Dzurindu v otvorenom liste sudcom a prokurátorom z 25. februára 1999, že štát k opatreniam dotýkajúcim sa krátenia platov sudcov a prokurátorov nikdy viac nepristúpi. Na porušenie verejného prísľubu predsedu vlády z roku 1999 poukazujú aj niektoré prokuratúry. Za nesprávny považujú taký postup, ktorý smeruje k zníženiu platových pomerov prokurátorov zaručených zákonnou právnou úpravou schválenou ešte 28. marca 2001. Takýto postup je v rozpore aj s medzinárodnými normami prijatými Medzinárodnou asociáciou prokurátorov 23. apríla 1999, podľa ktorých prokurátori majú mať rozumné podmienky služby a adekvátnu odmenu; ich platy alebo iné výhody (dávky) by nemali byť znižované s poukazom len na momentálnu ekonomickú situáciu v štáte. Okrem toho, nepovažujú za správne na jednej strane znižovanie platových pomerov sudcov, prokurátorov a policajtov, ktorí sa majú účinne podieľať na boji proti korupcii a organizovanému zločinu a na strane druhej, neadekvátne zlepšenie platových pomerov advokátov. 

	Predkladaný návrh zákona bude predstavovať v roku 2004 úsporu finančných prostriedkov zo štátneho rozpočtu oproti platnej právnej úprave v sume 28 727 000 Sk. Túto skutočnosť vzalo na vedomie Ministerstvo financií Slovenskej republiky listom sp. zn.: 2536/2003-KM zo 7. júla 2003

	Navrhovaná právna úprava nezakladá zvýšenie nárokov na finančné prostriedky z rozpočtov vyšších územných celkov ani zvýšené nároky na pracovné sily a organizačné zabezpečenie.

	Navrhovaná právna úprava nebude mať vplyv na životné prostredie.

DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:

      Vláda Slovenskej republiky

2.	Názov právneho predpisu:

      Zákon,  ktorým  sa  mení  a  dopĺňa  zákon  č. 154/2001 Z.z.  o  prokurátoroch  a právnych       
      čakateľoch prokuratúry v znení zákona č.  669/2002 Z.z.

3.	Záväzky Slovenskej republiky vo vzťahu k Európskym spoločenstvám a Európskej únii

a)	problematika návrhu zákona nie je prioritou aproximácie  práva podľa článku 70 Európskej dohody o pridružení ani  podľa Národného programu pre prijatie acquis communautaire,  Partnerstva pre vstup, Bielej knihy a screeningu;

b)	predmetom návrhu zákona nie sú záväzky vyplývajúce zo  schválených negociačných pozícií.

4.	Problematiku návrhu právneho predpisu nie je upravená v práve  Európskych spoločenstiev ani v práve Európskej únie.

5.	Stupeň zlučiteľnosti návrhu právneho predpisu s právnom Európskych spoločenstiev a právom Európskej únie:

      Úplná zlučiteľnosť.

6.	Gestor (spolupracujúce rezorty):

      Generálna prokuratúra Slovenskej republiky

7.	Účasť expertov pri príprave návrhu právneho predpisu a ich  stanovisko k zlučiteľnosti návrhu právneho predpisu s právom  Európskych spoločenstiev a právom Európskej únie (špecifikácia  úrovne a spôsobu expertnej účasti, napr. konzultácie a pod.):

      Na príprave znenia návrhu zákona sa nezúčastňovali osobitní  experti.

Osobitná časť:

K čl. I.:

K bodu 1:

	V zmysle bodu E.1. uznesenia vlády Slovenskej republiky č. 444 z 5. júna 2003 sa navrhuje odňatie jedného ďalšieho platu prokurátorom.

	Túto požiadavku vlády je možné legislatívno-technicky vyjadriť iba opätovným posunutím účinnosti § 106 zákona č. 154/2001 Z.z. o prokurátoroch a právnych čakateľoch prokuratúry v znení zákona č. 669/2002 Z.z. na 1. január 2005. Vzhľadom na to, že ustanovenie § 106 priznáva prokurátorom dva ďalšie platy za každý polrok, a to za mesiac máj a za mesiac november, požiadavka vlády musí byť legislatívno-technicky vymedzená pozitívne, teda priznaním ďalšieho platu za mesiac november v prechodnom ustanovení § 265a ods. 1. Ostatné odseky § 265a, ktoré vymedzujú podmienky na priznanie ďalšieho platu a jeho splatnosť, sú upravené rovnako ako v doterajšom ustanovení § 106.

K bodu 2:

	V zmysle bodu E.1. uznesenia vlády Slovenskej republiky č. 444 z 5. júna 2003 sa navrhuje posunúť účinnosť § 106 zákona č. 154/2001 Z.z. o prokurátoroch a právnych čakateľoch prokuratúry v znení zákona č. 669/2002 Z.z. opätovne o ďalší rok, teda na 1. január 2005.

K čl. II:

	Navrhovaná právna úprava predpokladá nadobudnutie účinnosti tohto zákona v rovnaký deň ako zákon o štátnom rozpočte na rok 2004.